PATVIRTINTA

Kretingos rajono Salantų gimnazijos

direktoriaus 2022 m. birželio 8 d.

įsakymu Nr. V1-181

**KRETINGOS RAJONO SALANTŲ GIMNAZIJOS** **TĖVŲ KOMITETO NUOSTATAI**

**I SKYRIUS**

**BENDROSIOS NUOSTATOS**

1. Šiuose nuostatuose apibrėžiama Kretingos rajono Salantų gimnazijos Tėvų komiteto sudėtis, rinkimų tvarka, komiteto narių funkcijos, teisės ir pareigos, veiklos organizavimas.

2. Gimnazijos tėvų komitetas (toliau – Tėvų komitetas) – nuolat veikiantis tėvų bendruomenės sambūris, dalyvaujantis Salantų gimnazijos veiklos planavime, atstovaujantis mokinių tėvams (globėjams).

3. Tėvų komitetas savo veiklą grindžia Salantų gimnazijos Tėvų komiteto nuostatais, Lietuvos Respublikos Švietimo įstatymu, kitais gimnazijos veiklą reglamentuojančiais dokumentais.

4. Tėvų komiteto nuostatai aptariami Tėvų komiteto posėdyje ir teikiami tvirtinti gimnazijos direktoriui.

**II SKYRIUS**

**PAGRINDINĖ VEIKLA IR FUNKCIJOS**

5. Svarstyti Tėvų komiteto nuostatus, teikti pasiūlymus dėl jų pakeitimo.

6. Telkti mokinių tėvus (globėjus, rūpintojus) bendradarbiavimui su mokytojais bei pagalbą mokiniui teikiančiais specialistais.

7. Palaikyti mokytojų, mokinių ir mokinių tėvų (globėjų, rūpintojų) ryšius, domėtis mokinių ugdymu (-si).

8. Pagal poreikį dalyvauti gimnazijos veiklos planavime ir planų įgyvendinime, sprendžiant iškilusias problemas.

9. Teikti pasiūlymus gimnazijos administracijai dėl ugdymo kokybės gerinimo.

10. Patarti organizuojant ir įgyvendinant neformalią veiklą.

11. Reikalui esant, padėti spręsti mokinių sveikatingumo, maitinimo, pamokų lankymo bei kitas problemas.

12. Bendradarbiauti su gimnazijos administracija sprendžiant ūkinius klausimus.

13. Svarstyti gimnazijos administracijos ir gimnazijos tarybos pateiktus klausimus.

14. Koordinuoti ir skatinti klasių tėvų komitetų veiklą, svarstyti klasių tėvų pageidavimus ir teikti pasiūlymus gimnazijos tarybai ir/ar gimnazijos administracijai.

15. Talkininkauti gimnazijos administracijai ir gimnazijos tarybai ieškant gimnazijos rėmėjų.

16. Padėti administracijai spręsti iškilusias problemas savivaldos institucijose.

**III SKYRIUS**

**TĖVŲ KOMITETO SUDĖTIS, RINKIMŲ TVARKA, VALDYMAS**

17. Pirmajam Gimnazijos tėvų komiteto posėdžiui (iki Tėvų komiteto pirmininko išrinkimo) pirmininkauja gimnazijos direktorius.

18. Tėvų komitetą sudaro deleguoti klasės tėvai (iš kiekvienos klasės po vieną), komiteto sudėtis kiekvienų metų rugsėjo mėn. iš dalies atnaujinama.

19. Tėvų komiteto pirmininkas renkamas Tėvų komiteto posėdžio metu, balsų dauguma, dvejų metų kadencijai.

20. Bendru sutarimu išrenkami du pavaduotojai, sekretorius.

21. Tėvų komiteto pirmininkas organizuoja komiteto veiklą, organizuoja posėdžius ir jiems pirmininkauja. Jam nedalyvaujant jo funkcijas vykdo pavaduotojas.

22. Tėvų komiteto posėdžiai šaukiami ne rečiau kaip du kartus per mokslo metus, reikalui esant, organizuojami neeiliniai susirinkimai.

23. Tėvų komiteto posėdžiai yra teisėti, jei juose dalyvauja 2/3 visų komiteto narių. Nutarimai priimami dalyvaujančių balsų dauguma.

24. Gimnazijos tėvų komitetas renkamas dvejiems mokslo metams, komiteto pirmininkas apie komiteto veiklą mokinių tėvus informuoja visuotiniame tėvų susirinkime.

25. Posėdžiai turi būti protokoluojami.

**IV SKYRIUS**

**PAGRINDINĖS TEISĖS IR PAREIGOS**

26. **Tėvų komiteto nariai turi šias teises:**

26.1. dalyvauti rengiant pagrindinius gimnazijos dokumentus: gimnazijos nuostatus, metinius veiklos planus, strateginį veiklos planą, ugdymo planus;

26.2. gauti reikalingą informaciją iš gimnazijos savivaldos ir/ar administracijos;

26.3. teikti pasiūlymus gimnazijos tarybai ir/ar administracijai.

27. **Tėvų komiteto narių pareigos:**

27.1. laikytis šių nuostatų;

27.2. pagal galimybes dalyvauti Tėvų komiteto posėdžiuose;

27.3. vykdyti Tėvų komiteto sprendimus;

27.4. reikalui esant, kartu su mokytojais bei mokiniais, spręsti iškilusias problemas;

27.5. padėti įgyvendinti gimnazijos veiklos planus.

**V SKYRIUS**

**BAIGIAMOSIOS NUOSTATOS**

28. Gimnazijos tėvų komiteto nuostatai gali būti keičiami Gimnazijos tėvų komiteto iniciatyva. Tėvų komiteto nuostatų pakeitimus ar naujus nuostatus tvirtina gimnazijos direktorius.

29. Tėvų komiteto atsistatydinimo atveju, renkamas naujas Gimnazijos tėvų komitetas vadovaujantis šiuose nuostatuose nustatyta rinkimų tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_